Ulovlige våben i forskellige afskygninger er blevet indleveret til politiet siden frit lejde aktionen begyndte i starten af denne måned. - Vi har fået fem håndgranater indleveret på politistationen i Hjørring, fortæller vicepolitikommissær Flemming Bruun Jakobsen fra Nordjyllands Politi. Frit lejde aktionen fortsætter indtil 1. juli 2013, hvilket betyder, at man uden spørgsmål eller registrering frit kan aflevere våben og ammunition til politiet. - Størstedelen er luftvåben, og ellers er der kommet et par revolvere og noget ammunition, siger vicepolitikommissæren.
Siden 1. juni har der været frit lejde for at indlevere våben til politiet. Nordjyllands Politi har indtil videre modtaget 353 våbeneffekter samt ammunition.